Zagreb, 24. veljače 2016.g.

OPĆINA KOSTRENA

Sv. Lucija 38, 51221 Kostrena,

**n/r općinske načelnice**

PREDMET: Mirela Marunić, zahtjev za davanjem mišljenja Povjerenstva

* dostava podataka i isprava, traži se

U Povjerenstvu za odlučivanje o sukobu interesa (u daljnjem tekstu: Povjerenstvo) zaprimljen je dana 15. veljače 2016.g., zahtjev za davanjem mišljenja u smislu odredbe čl.6.st.1. Zakona o sprječavanju sukoba interesa („Narodne novine“, br. 26/11., 12/12., 126/12., 48/13. i 57/15., dalje ZSSI), podnesen od strane dužnosnice Mirele Marunić, općinske načelnice Općine Kostrena.

U svrhu davanja osnovanog i obrazloženog mišljenja u gore navedenom predmetu, pozivamo dužnosnicu da, u roku od 15 dana od primitka ovog dopisa, pozivom na broj naveden u zaglavlju ovog dopisa, dostavi dopunu zahtjeva za davanjem mišljenja sa slijedećim podacima:

a) tko (glavni urednik, urednici rubrika ili ovlaštena osoba izdavača), na koji način i po kojoj osnovi odabire autore tekstova u pojedinom izdanju lista "Naša Kostrena" te da li u tom odabiru sudjeluje općinski načelnik Općine Kostrena, kao izdavač navedenog lista;

b) da li se s odabranim autorima sklapaju ugovori o djelu za jedan ili više tekstova u pojedinom broju navedenog lista ili se ugovori o djelu sklapaju za pisanje tekstova u više brojeva navedenog lista ili pisanje tekstova za navedeni list u određenom vremenskom razdoblju te shodno tome, na koji način se obračunava novčana naknada autorima tekstova te da li su ove naknade u cijelosti isplaćene na teret proračuna Općine Kostrena ili drugog izvora;

c) slijedom navedenog, na koji način je utvrđen autorski posao koji bi trebao izvršiti autor Zlatan Marunić temeljem ugovora o djelu kojim je predviđen autorski honorar u iznosu od 1.000,00 kn, kako se navodi u zahtjevu za mišljenje;

d) koliko je puta u razdoblju 2011.-2016.g. Zlatan Marunić bio angažiran ugovorom o djelu ili drugim ugovorom za pisanje tekstova ili obavljanje drugih poslova za list "Naša Kostrena", o kakvim se ugovorima radilo (u smislu pitanja iz točke b)), koliko je tekstova ovog autora objavljeno u pojedinim godinama navedenog razdoblja te koliko je isplaćeno sredstava istom autoru od strane Općine Kostrena u pojedinim godinama navedenog razdoblja.

Uz očitovanje se pozivate dostaviti Povjerenstvu slijedeće isprave:

- preslike ugovora o djelu ili drugih ugovora, sklopljenih između Općine Kostrena i Zlatana Marunića, radi pisanja tekstova ili obavljanja drugih autorskih poslova vezanih za list "Naša Kostrena";

- financijske kartice za razdoblje 2005.-2016.g. iz kojih su vidljive isplate Općine Kostrena Zlatanu Maruniću za autorske poslove za list "Naša Kostrena".

Napominjemo da je člankom 39. stavkom 5. ZSSI-a propisano da Povjerenstvo ima pravo pribaviti činjenice i dokaze djelovanjem drugih tijela javne vlasti, te da su nadležna tijela u Republici Hrvatskoj dužna, bez odgode, na zahtjev Povjerenstva, dostaviti zatražene obavijesti i dokaze.

Navedeno je potrebno dostaviti u gore navedenom roku, na adresu: 10000 Zagreb, Kneza Mutimira 5, pozivom na broj iz zaglavlja ovog dopisa.

S poštovanjem,

PREDSJEDNICA POVJERENSTVA

Dalija Orešković, dipl.iur.